«Спартак-Налшыкым» зэуэ зречыж
«Спартак-Налшык» (Налшык) — «Динамо-Ставрополь» (Ставрополь) — 2:1 (0:0). Налшык. «Спартак» стадион. Мэлыжьыхьым и 3-м. ЦIыху 800 еплъащ.
Судьяхэр: Верулидзе, Касабиев (тIури Владикавказ щыщщ), Петросян (Дон Iус Ростов)
«Спартак-Налшык»: Антипов, Тебэрды, Мурачев, Дашаев, Кузнецов, Дроздов (Багъэтыр, 52), Гъурф, ДзыхьмыщI (Ахриев, 90+1), Каркаев (Войнов, 61), Бажэ (Балъкъэр, 89), Гугуев.
«Динамо»: Афанасьев, Корбут, Ярцев, Солтанов, Бакланов, Клюев (Селеменев, 67), Розов (Семкэ, 79), Михалёв, КIурашын (Невидимый, 46), Магомедов, Голубов (Григорян, 86).
Топхэр дагъэкIащ: Клюевым, 63 (0:1). Бажэм, 73 (1:1). Кузнецовым, 86 (2:1).
Дагъуэ къыхуащIащ Багъэтырым.
Адрейхэм елъытауэ тхьэмахуэкIэ нэхъ пасэу мыгъэрей зэхьэзэхуэм щIэзыдза «Спартак-Налшыкым» и гукъыдэжыр инт. Япэрауэ, ди щIалэхэм хъыбар кърагъэщIащ ищхьэкIэ дэкIуеину яхузэфIэкIмэ, мылъкукIэ къызэрызэрагъэпэщынур. ЕтIуанэрауэ, нэгъабэ щыIэн хуеяуэ мы гъэм къагъэIэпхъуа зэIущIэм МИТОС-р щыхагъащIэри, я хьэрхуэрэгъухэм нэхъыбэжкIэ ящхьэщыкIат. ЗэщхьэщыкIыныгъэр иригъэфIэкIуэфынут мэлыжьыхьым и 3-м зэхэтыну джэгугъуэми. Абы папщIэ налшыкдэсхэр Ставрополь къикIа «Динамо-Ставрополь»-м ефIэкIын, «IэфIыпсыр» «Краснодар-2»-м къыхигъэзыхьыпхъэт. Псори дызэрыхуейуэ хъуащ.
ФIэщщIыгъуейт «Динамо-Ставрополь»-м фIырыфIкIэ зитыну. Джэгум и япэ дакъикъэхэри абы щыхьэт техъуащ. Хэгъэрейхэм я ебгъэрыкIуэныгъэ къэсыхукIэ хьэщIэхэм езыхэм яйр къыпэщIагъэувэфырт. Топыр зэм зым и гъуэм, зэм адрейм и деж къыщыхутэрт. Джэгум еплъыну къэкIуахэм абы дэрэжэгъуэ ин къаритырт.
Хуэм-хуэмурэ «Спартак-Налшыкым» тепщэныгъэр зыIэщIилъхьащ. Ар куэдкIэ и фIыгъэщ ди гъуащхьауэ Гугуев Магомед. Ар лъэщу зэуа топыр «Динамо-Ставрополь»-м и гуащхьэтет Афанасьевым япэщIыкIэ угловойм игъэкIуащ, къыкIэлъыкIуэу лIыгъэшхуэ зэрихьэри, и гъуэр ихъумащ.
Джэгум и етIуанэ Iыхьэм и щIэдзэкIэр япэм къызэрыщхьэщыкIышхуэ щыIэтэкъым. АрщхьэкIэ ди гъуащхьэхъумэхэм ящыщ Дашаев Аслъэн и щыуагъэм и зэранкIэ налшыкдэсхэр бэлыхь хэхуащ. Абы топыр хьэрхуэрэгъухэм зэрымыщIэкIэ яхуигъэжащ икIи Клюев Денис хьэщIэхэр япэ иригъэщащ. Апхуэдэ щIыкIэкIэ 596-нэ дакъикъэм къызэпыуда хъуащ «Спартак-Налшыкым» и гъуэр зыми зэрыхимыгъэщIэфар. Иужьу ар къыщыхъуар нэгъабэ жэпуэгъуэм и 4-рат, «IэфIыпсыр» 0:1-уэ къыщытекIуам.
ЗэIущIэр иухыным иджыри сыхьэт ныкъуэм нэблагъэ къэнэжат икIи Iуэхур пхуэгъэзэкIуэжынут. Абы и щIэдзапIэ хъуащ 72-нэ дакъикъэм ДзыхьмыщI Марат лъэщу гъуэм зэреуар. ХьэщIэхэм я гъуащхьэтетым ерагъкIэ топым къригъэгъэзащ. АрщхьэкIэ къыкIэлъыкIуэ дакъикъэм абыи хузэфIэкIа щыIэкъым — Бажэ Амир гъуащхьэхъумэхэм къагъэува «блыныр» кIуэцIритхъри, бжыгъэр зэхуэдэ ищIыжащ.
«Спартак-Налшыкым» и капитаным гупым текIуэныгъэр къыхуихьыфынут. АрщхьэкIэ тIэунейрэ Iэмал хъарзынэхэр зыIэщIигъэкIащ.
86-нэ дакъикъэм Гугуевым гъуащхьэхъумэхэм топыр ящхьэпридзащ икIи Кузнецовым налшыкдэсхэр япэ иригъэщащ. ГурыIуэгъуэт ар ди щIалэхэм я зи чэзу текIуэныгъэу зэрыщытыр.
Абы щыгъуэми «Спартак-Налшыкым» и хьэрхуэрэгъу нэхъыщхьэхэм очко тIурытI-щырыщ яфIэкIуэдащ. «IэфIыпсымрэ» «Краснодар-2»-мрэ зэрытегъэкIуакъым, «Черноморец»-р и стадионым «Ангушт»-м щыхигъэщIащ. Аращи, етIуанэ дивизионым и «Ипщэ» гупым 2015/2016 гъэхэм я зэхьэзэхуэр иухыным иджыри джэгугъуи 8 иIэжу ди щIалэхэр очкоуэ 8-кIэ къыкIэлъеIэхэм ящыщу нэхъ и гъунэгъум щхьэщыкIащ. Япэ дивизионым хуэзышэ гъуэгур нэхъри зэIуха хъуащ. АдэкIэ псори зэлъытыжар езыхэращ.
Иджы щыгъуазэ фыхуэтщIынщ Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм хыхьэу вэсэмахуэ зэхэта джэгугъуэхэм къарикIуа бжыгъэхэм. Мис ахэр: «IэфIыпс» (IэфIыпс) — «Краснодар-2» (Краснодар) — 1:1, «Мэшыкъуэ-КМВ» (Псыхуабэ) — «Биолог-Новокубанск» (Прогресс) — 0:1, МИТОС (Новочеркасск) — «Алания» (Владикавказ) — 2:0, «Дружба» (Мейкъуапэ) — СКА (Дон Iус Ростов) — 0:1, «Черноморец» (Новороссийск) — «Ангушт» (Нэзрэн) — 0:1.
«Тэрч-2» (Грознэ) — «Астрахань» (Астрахань) зэIущIэр нэхъ иужьыIуэкIэ зэхэтащ.
ЕтIуанэ дивизионым и «Ипщэ» гупым и къыкIэлъыкIуэ джэгугъуэр мэлыжьыхьым и 11-м зэхэтынущ. А махуэм «Спартак-Налшыкыр» «Ангушт»-м иригъэблэгъэнущ.
Жыласэ Заурбэч.
